ไฟแนนซ์ทูเดย์
โดย...นายเซเว่น
15 พ.ค. 2555

โดย...นายเซเว่น
...แฟนคลับร้องเรียกหา กัปตันโต้งกิตติรัตน์ ณ ระนอง รองนายกรัฐมนตรีด้านเศรษฐกิจ รมว.คลัง และอดีต รมว.พาณิชย์ กันยกใหญ่ ว่าทำไมยิ่งของแพงยิ่งเงียบหาย ไม่มีบทบาทออกมาแก้ของแพงอย่างเท่าที่ควรจะเป็น ปล่อยให้นายกรัฐมนตรีดำน้ำดำดินแก้ของแพงไปวันๆ จนวันนี้เละเหมือนแก้น้ำท่วมไปแล้ว
...ขณะที่ กรณ์ จาติกวณิช อดีต รมว.คลัง ก็ขยันโพสต์ข้อความทุกวันเสนอแนวทางรัฐบาลแก้ของแพง เช่น ล่าสุดออกมาแสดงความเห็นว่า การที่รัฐบาลส่งสัญญาณ “ขู่ผู้ประกอบการ” ไม่ให้ขึ้นราคาเอาเปรียบประชาชน ถือว่าเป็นเรื่องไม่ว่ากัน
แต่อย่างไรก็ตาม รัฐบาลต้องยอมรับด้วยว่าต้นทุนผู้ประกอบการสูงขึ้นจริง และบางส่วนสูงขึ้นเพราะนโยบายรัฐบาลโดยตรง อย่างเช่นนโยบายค่าจ้าง 300 บาท
ดังนั้น รัฐบาลต้องเข้าใจว่า เมื่อต้นทุนเพิ่มขึ้น ราคาสินค้าที่ผลิตออกมาก็ต้องเพิ่มขึ้นด้วย ลองคำนวณดูง่ายๆ สิครับ SME ทั่วไปมีค่าจ้างเป็นต้นทุนอยู่ประมาณ 25% เมื่อค่าจ้างเพิ่มขึ้น 40% ก็เท่ากับต้นทุนรวมเพิ่มขึ้น 10%
ไม่รู้ว่ารัฐบาลได้อ่านได้ยินแล้วยังท่องคาถาว่า ของแพงคิดไปเองอีกหรือเปล่า เหมือนกับการแก้น้ำท่วม ที่ท่องมนต์ติดปากเอาอยู่ แต่สุดท้ายก็เอาไม่อยู่
...น่าเห็นใจ ทนุศักดิ์ เล็กอุทัย รมช.คลัง ที่ลงทุนมาเป็นกาวใจไกล่เกลี่ยปัญหาของ สมชาติ วงศ์วัฒนศานต์ ผู้อำนวยการสำนักงานสลากกินแบ่งรัฐบาล ที่ถูกปลดออกจากตำแหน่ง โดยจะหาตำแหน่งในกองสลากฯ ให้ได้นั่งทำงานต่อไป แต่ปรากฏว่าเจรจากันอีท่าไหน เจ้าทุกข์ไปฟ้องศาลปกครองเอาผิดตั้งแต่ รมว.คลัง กรรมการสลากกินแบ่งรัฐบาลทุกคน ทำเอา รมช.คลัง หน้าแตกจนเอากาวตราช้างมาติดก็เอาไม่อยู่ เห็นทีต้องเล่นบทตัวใครตัวมันแล้วกันนะเธอ...